***Отговор на въпрос от Светла Бъчварова и Николай Пенев– народни представители от ПГ на БСП за България относно изпълнение на оперативна програмата „Морско дело и рибарство“***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

**УВАЖАЕМИ ГОСПОДИН ПЕНЕВ,**

Управляващият орган на Програмата за морско дело и рибарство редовно изготвя анализи относно усвояването на средствата от Европейския фонд за морско дело и рибарство, както и прогнози за риска за изпълнението на рамката за изпълнение по програмата и от автоматично отписване на средства съгласно правилото „n+3“. Размерът на средствата от Европейския фонд за морско дело и рибарство за 2015 г. е приблизително **22,8 млн. евро.**

Управляващият орган е предприел комплекс от мерки за постигане на целите, включващи:

* Изготвен е „План за действия“ с конкретни мерки и действия по всяка мярка за подпомагане, както и срокове за изпълнението им;
* Разширяване на обхвата на лицата, които могат да кандидатстват по мерките по Програмата;
* Увеличаване броя на междинните плащания;
* Разширяване на мерките за публичност и прозрачност, очертаване на конкретните нужди от информираност, реклама, PR и обучения за администрацията, кандидатите и бенефициентите;
* Съкращаване на сроковете за оценка на проекти, за осъществяване на последващ контрол и за обработка на искания за плащане;
* Предложено изменение на Програмата, за да се осигури постигането на междинните цели и изпълнение на Рамката за изпълнение;
* Осъществява се непрекъсната комуникация с бенефициентите и им се оказва методическа помощ. По проекти, по които бенефициентите не са предвидили междинни плащания, са предприети действия за анексиране на договорите с оглед осигуряване на възможност за подаване на искания за междинни плащания преди края на 2018 г.;
* От Европейската комисия е поискано допълнително пояснение относно отчитането на индикаторите в Рамката за изпълнение за 2018 г.;
* Обявяване на възможно най-голям брой мерки, като от началото на 2018 г. са отворени **9** процедури на обща стойност приблизително **120 млн. лв**., което представлява **54%** от бюджета на Програмата;
* До края на 2018 г. се планира отварянето на прием по още **6** мерки на обща стойност приблизително **35 млн. лв.,** което представлява приблизително **16%** от бюджета на Програмата;
* Общо за 2018 г . приемите по мерки са за повече от **154 млн. лв**. или приблизително **70%** от бюджета на Програмата;
* Сключени са **102** договора на обща стойност приблизително **78 млн. лв.**, или повече от **35%** от бюджета на Програмата;
* В процес на оценка са **52** проекта на обща стойност приблизително **19 млн. лв.,** или приблизително **9%** от бюджета на Програмата;
* В процес на обработка са искания за плащания в размер на

**2 млн. лв.,** което представлява приблизително **1%** от бюджета на Програмата;

* Разплатени са **3 млн. лв.,** или **1,3%** от бюджета на Програмата;
* Към края на 2018 г. разплатените средства, договорите в процес на изпълнение, проектите в процес на оценка и отворените приеми ще обхванат приблизително **97%** от бюджета на програмата.

Въпреки полаганите усилия, усвояването на средствата по правилото „N+3“ и изпълнението на рамката за изпълнение зависи до голяма степен и от активността и възможностите на бенефициентите и техните изпълнители.

Във връзка с гореизложеното, считам че са предприети необходимите административни и управленски мерки и действия с оглед постигането на междинните цели по Програмата, както и намаляване на риска от загуба на средства по правилото “n+3”.

**БЛАГОДАРЯ ЗА ВНИМАНИЕТО!**