***Отговор на въпрос от Светла Бъчварова и Румен Георгиев – народни представители от ПГ на БСП за България относно проблеми при тютюнопроизводството и мерките, които Министерството на земеделието, храните и горите предприема за тяхното решаване***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

**УВАЖАЕМИ ГОСПОДИН ГЕОРГИЕВ,**

***Регистрация на тютюнопроизводители***

Тютюнопроизводителите, сключили договори за производство и продажба на тютюн се вписват ежегодно до 31 март в публичен регистър на Министерството на земеделието, храните и горите. Министърът със заповед има законово основание да удължи срока за регистрация до два месеца (*съгласно чл. 5, ал. 2 от Наредба № 22 от 21.12.2016 г*.).През 2016 г. регистрираните тютюнопроизводители са **6 хил. 110**, 2017 г. – **3 хил. 884 ,** а през 2018 г**. – 6 хил. 755.**

По данни от регистъра **за 2017 г.** са сключени **4 хил. 265** договора за площ от **51 хил. 893 дка** изаявени количества тютюн **11 хил. тона.**

**За 2018 г.** съответно – сключени договора **7 хил. 269** договораза площ от **59 хил. 500 дка** и заявен по договорите тютюн **– 11 хил. 500 тона.**

***Платени дължими суми за реално предаден тютюн***

С изменението на Закона за тютюна и тютюневите изделия през 2011 г.се премахва държавното регулиране при производството на тютюн, с което отпада възможността за намеса от страна на министерството и неговите структури за решаване на спорове, възникнали при нарушаване на клаузите на договорите по покупко-продажба на тютюн.

Министерството е сезирано през 2017 г. за изкупени и неизплатени количества тютюн от реколта 2016 г. от „Лийв табако – А. Михайлидис” АД. Стойността на общо изкупеното количество суров тютюн от „Лийв табако“ е малко над **4 млн. лв.,** като не са изплатени **1 млн. 413 хил. лв.** за **339 тона** тютюн.

Министерството на земеделието, храните и горите е предприело необходимите действия, съгласно дадените му правомощия по Закона за тютюна, тютюневите и свързаните с тях изделия, като е направило предложение до Министерски съвет за отнемане на разрешение на „Лийв Табако – А. Михайлидис” АД за промишлена обработка на тютюн.

Министерския съвет с Решение № 111 от 22 февруари 2018 г. отнема за срок от 3 години безсрочното разрешение на „Лийв Табако – А. Михайлидис” АД, гр. Сандански за промишлена обработка на тютюн.

**През 2018 г.не е подадена информация за изкупени и не изплатени количества суров тютюн за реколта 2017 г.**

***Предприети мерки от МЗХГ за подкрепа на сектора при реализация на продукцията***

Значението на тютюнопроизводството за развитието на определени региони в страната е многоаспектно – социално-икономическо, демографско и екологично. Тютюнопроизводителите се намират в най-необлагодетелстваните райони и площите, засети с ориенталски тютюн трудно могат да бъдат използвани за отглеждане на алтернативни култури. Това са причините, поради които в периода 2015-2020 г. България прилага **преходна национална помощ за тютюна**, която е продължение на схемата за национални доплащания. Помощта е насочена към подпомагане на доходите на производителите на тютюн и не стимулира производството.

Преходната национална помощ дава възможност на стопаните, които в миналото са разчитали основно на доходи от производството на тютюн, да се насочат към други сектори на земеделието, които не винаги предоставят същата доходност в конкретните райони.

**През 2018 г**., са изплатени средствата за подпомагане на сектора на стойност над **84 млн. лв**. на **42 хиляди** бенефициента от сортовите групи „Басми“, „Бърлей“, „Вирджиния“ и „Каба Кулак.

С писмо до Европейската комисия по земеделие и развитие на селските райони съм заявил позицията на страната от необходимостта от подкрепа на доходите на производителите на тютюн за периода след 2020 г., поради факта, че България има дългогодишни традиции при отглеждането на тютюн и това е традиционен сектор в нашето селско стопанство.

Още по време на разговорите си с комисар Хоган заявихме намерението си, че желаем подпомагането за тютюна да остане и в новия преходен период. Като коментар за 2016-та година мога да кажа, че има неразплатени тютюни, само и единствено на една гръцка фирма, която имаше предприятие тук- Михаелидис, която вече е в несъстоятелност. От 2016-та година има неразплатени, по различни данни, по наши данни са 2 млн и 400 000, по данни на тютюнопроизводители, с които сме се срещали, включително с асоциациите, са близо 3 млн. От тях има цесия за около 1 млн. Михаелидис го е сключил с Булгартабак, които да разплатят на определени производители. В момента дружеството е с отнет лиценз. Комуникацията, която сме направили в контекста на производителите, е че всеки от тях трябва да заяви своите вземания като кредитор в рамките на производството. Няма как директно държавата да разплаща тези отношения. Подобен случай имаше с „Исперих БТ“ от 2011 г. Там също по подобен начин не бяха разплатени близо 3 млн. лв.

**БЛАГОДАРЯ ЗА ВНИМАНИЕТО!**