***Отговор на въпрос от Надя Клисурска – Жекова и Даниел Йорданов– народни представители от ПГ на БСП за България относно мерки, визия и осигуряване на надлежната защита на защитена местност „Клептуза“, общ. Велинград***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО ЖЕКОВА,**

**УВАЖАЕМИ ГОСПОДИН ЙОРДАНОВ,**

Защитена местност „Клептуза“ е обявена със Заповед № 407 от 9 февруари 1966 г. на Комитета по горите и горската промишленост в землището на Велинград и е с площ от 344 ха. В заповедта за обявяване на защитената местност са определени забранените и допустимите дейности в защитената територия, в които са включени и:

* Забрана за сеч, чупене, изкореняване, обелване на цели дървета или части от тях, дълбаене подписи, засичане, боядисване, забиване на гвоздеи, както и всякакви действия, които водят до повреждане или унищожение на растителността;
* Забрана за строеж на сгради и пътища извън местата, определени за тази цел с плана за благоустрояването на защитените местности;
* Разрешение за провеждане на санитарна сеч в горите.

Предвид забраната за извършване на сечи в защитената територия горскостопанският план на териториално поделение на ДГС „Алабак“ не предвижда ползване на дървесина на територията на защитената местност. Разрешените за провеждане видове сечи се извеждат след предписания, получени от Регионална дирекция по горите - Пазарджик и Лесозащитна станция – Пловдив. Те са в съответствие с чл. 34 и чл. 35 от Наредба № 8 от 2011 г. за сечите в горите, където е описан редът и начинът за провеждане на санитарни и принудителни сечи, причинени от биотични и абиотични фактори.

С цел отстраняване на щетите, нанесени през месец март 2015 г. следствие на валежи от обилен тежък и мокър сняг, от тогава до момента, в Защитена местност „Клептуза” са изведени санитарни и принудителни сечи на обща площ **144 ха,** като са добити **13 хил. 500 куб. м** дървесина. Спазени са условията и редът за издаване на позволителните за сеч. В резултат на проведените лесовъдски мероприятия, гората на защитената местност е в добро санитарно състояние.

При извършената проверка на 17 септември тази година не е установено незаконно строителство в границите на горските територии на защитената местност. Няма постъпили за разглеждане инвестиционни намерения.

Изворът и езерото на Защитена местност „Клептуза” са урбанизирана територия, собственост на Община Велинград. Съществуващите търговски обекти са също собственост на Община Велинград.

**БЛАГОДАРЯ ЗА ВНИМАНИЕТО!**